CELEX: 32006D0972
Language: lt
Date: 1166486400000
Title: 2006/972/EB: 2006 m. gruodžio 19 d. Tarybos sprendimas dėl specialiosios programos Idėjos, įgyvendinančios Europos bendrijos mokslinių tyrimų, technologinės plėtros ir demonstracinės veiklos septintąją bendrąją programą (2007–2013 m.) (Tekstas svarbus EEE).

L 400/244       LT                 Europos Sąjungos oficialusis leidinys                30.12.2006

                                        Tarybos sprendimas

                                       2006 m. gruodžio 19 d.

                               dėl specialiosios programos „Idėjos“,
                      įgyvendinančios Europos bendrijos mokslinių tyrimų,
                             technologinės plėtros ir demonstracinės
                      veiklos septintąją bendrąją programą (2007–2013 m.)

                                        (tekstas svarbus EEE)
                                            (2006/972/EB)

EUROPOS SĄJUNGOS TARYBA,

atsižvelgdama į Europos bendrijos steigimo sutartį, ypač į jos 166 straipsnio 4 dalį,

atsižvelgdama į Komisijos pasiūlymą,

atsižvelgdama į Europos Parlamento nuomonę 1,

atsižvelgdama į Europos ekonomikos ir socialinių reikalų komiteto nuomonę 2,

1
       2006 m. lapkričio 30 d. nuomonė (dar nepaskelbta Oficialiajame leidinyje).
2
       OL C 185, 2006 8 8, p. 10.
 ---pagebreak--- 30.12.2006        LT                Europos Sąjungos oficialusis leidinys                     L 400/245

kadangi:

(1)        Pagal Sutarties 166 straipsnio 3 dalį 2006 m. gruodžio 20 d. Europos Parlamento ir
           Tarybos sprendimas Nr. 967/2006/EB dėl Europos bendrijos mokslinių tyrimų,
           technologinės plėtros ir demonstracinės veiklos septintosios bendrosios programos (2007–
           2013 m.)1 (toliau – Bendroji programa), turi būti įgyvendinamas vykdant specialiąsias
           programas, kuriose nustatomos išsamios jų įgyvendinimo taisyklės, trukmė ir numatomos
           reikalingos priemonės.

(2)        Bendrosios programos struktūrą sudaro keturios veiklos rūšys: tarptautinis
           bendradarbiavimas politikos apibrėžtomis temomis („Bendradarbiavimas“), moksliniai
           tyrimai, vykdomi mokslinių tyrimų bendruomenės iniciatyva („Idėjos“), parama mokslo
           darbuotojų mokymui ir karjeros plėtrai („Žmonės“) ir parama mokslinių tyrimų
           pajėgumams stiprinti („Pajėgumai“). Šia Specialiąja programa turėtų būti įgyvendinama
           „Idėjų“ programoje numatyta netiesioginė veikla.

(3)        Ši Specialioji programa turėtų būti vykdoma mokslininkų iniciatyva: pagal šią programą
           turėtų būti remiami pačių mokslininkų pasirinktomis temomis vykdomi nežinomų sričių
           mokslinių tyrimų projektai. Ji turėtų būti įgyvendinama lanksčiai ir naudotojui priimtinu
           būdu, vadovaujantis atvirumo visiems atitinkamiems veikėjams principu ir atsižvelgiant į
           atitinkamą mokslinę praktiką.

1
       OL L 391, 2006 12 30, p. 19.
 ---pagebreak--- L 400/246          LT                Europos Sąjungos oficialusis leidinys                    30.12.2006

(4)         Pasiūlymai dėl nežinomų sričių mokslinių tyrimų turėtų būti vertinami remiantis
            vieninteliu mokslinės kompetencijos kriterijumi, kuris užtikrinamas atliekant mokslo
            darbuotojų tarpusavio įvertinimą; juose daug dėmesio turėtų būti skiriama
            tarpdiscipliniams ir daugiadiscipliniams didelės rizikos novatoriškiems projektams,
            naujoms grupėms ir naujos kartos mokslo darbuotojams bei ilgą laiką veikiančioms
            grupėms.

(5)         Ši Specialioji programa turėtų būti įgyvendinama laikantis mokslinės kompetencijos,
            savarankiškumo, veiksmingumo, skaidrumo ir atskaitomybės principų padedant Europos
            mokslinių tyrimų tarybai (EMTT), kurią sudaro nepriklausoma Mokslo taryba, jungianti
            visai Europos mokslinių tyrimų visuomenei atstovaujančius žymiausius mokslo
            darbuotojus, inžinierius ir mokslininkus, ir kuriai padeda taupi bei ekonomiškai efektyvi
            tikslinė įgyvendinimo struktūra, kuri būtų įsteigta kaip vykdomoji įstaiga pagal 2002
            gruodžio 19 d. Tarybos reglamentą (EB) Nr. 58/2003, nustatantį vykdomųjų įstaigų,
            kurioms pavedamos tam tikros Bendrijos programų valdymo užduotys, įstatus 1.

(6)         Komisija turėtų būti atsakinga už šios Specialiosios programos įgyvendinimą ir turėtų
            garantuoti Europos mokslinių tyrimų tarybos savarankiškumą ir sąžiningumą bei jos
            veiksmingumą.

1
       OL L 11, 2003 1 16, p. 1.
 ---pagebreak--- 30.12.2006      LT                 Europos Sąjungos oficialusis leidinys                     L 400/247

(7)      Siekdama užtikrinti EMTT savarankiškumą, Komisija turėtų užtikrinti, kad būtų laikomasi
         Mokslo tarybos pozicijų dėl mokslinių krypčių ir programos įgyvendinimo aspektų, o
         tikslinė įgyvendinimo struktūra griežtai, veiksmingai ir pakankamai lanksčiai atitiktų šios
         Specialiosios programos tikslus ir reikalavimus.

(8)      Siekdama užtikrinti EMTT sąžiningumą, Komisija turėtų užtikrinti, kad ši Specialioji
         programa būtų įgyvendinama pagal nustatytus tikslus.

(9)      Bendrojoje programoje nustatytos įmonių, mokslinių tyrimų centrų ir universitetų
         dalyvavimo bei mokslinių tyrimų rezultatų skleidimo taisyklės (toliau – dalyvavimo ir
         skleidimo taisyklės) turėtų būti taikomos šiai programai.

(10)     Bendroji programa turėtų papildyti valstybėse narėse vykdomą veiklą, taip pat kitus
         Bendrijos veiksmus, būtinus dedant bendras strategines pastangas Lisabonos tikslams
         įgyvendinti, kurie visų pirma vykdomi kartu su veiksmais, susijusiais su struktūriniais
         fondais, žemės ūkiu, švietimu, mokymu, kultūra, konkurencingumu ir inovacijomis,
         pramone, sveikata, vartotojų apsauga, užimtumu, energija, transportu ir aplinka.

(11)     Įgyvendinant šią Bendrąją programą gali prireikti papildomų programų, kuriose dalyvautų
         tik tam tikros valstybės narės, Bendrijai tektų dalyvauti kelių valstybių narių vykdomose
         programose arba tektų įkurti bendras įmones ar kitas struktūras, kaip apibrėžta Sutarties
         168, 169 ir 171 straipsniuose.
 ---pagebreak--- L 400/248          LT                 Europos Sąjungos oficialusis leidinys                      30.12.2006

(12)        Kaip numatyta Sutarties 170 straipsnyje, Bendrija sudarė keletą tarptautinių susitarimų
            mokslinių tyrimų srityje; taip pat reikėtų stengtis stiprinti tarptautinį bendradarbiavimą
            šioje srityje siekiant ir toliau integruoti Bendriją į pasaulinę mokslinių tyrimų
            bendruomenę. Todėl reikėtų suteikti galimybę šioje Specialiojoje programoje dalyvauti
            šiuo tikslu susitarimus sudariusioms šalims, o projektuose abipusės naudos pagrindu –
            trečiųjų šalių subjektams ir tarptautinėms mokslinio bendradarbiavimo organizacijoms.

(13)        Pagal šią programą vykdoma mokslinių tyrimų veikla turėtų atitikti pagrindinius etikos
            principus, įskaitant Europos Sąjungos pagrindinių teisių chartijoje pateiktus principus.

(14)        Reikėtų užtikrinti patikimą Bendrosios programos finansų valdymą ir kuo veiksmingesnį
            bei priimtinesnį jos įgyvendinimą, užtikrinant programos teisinį tikrumą ir galimybę ja
            naudotis visiems dalyviams, laikantis 2002 m. birželio 25 d. Tarybos reglamento (EB,
            Euratomas) Nr. 1605/2002 dėl Europos Bendrijų bendrajam biudžetui taikomo finansinio
            reglamento 1, Komisijos reglamento (EB, Euratomas) Nr. 2342/20022, nustatančio išsamias
            to finansinio reglamento įgyvendinimo taisykles, ir kitų būsimų pakeitimų.

1
       OL L 248, 2002 9 16, p. 1.
2
       OL L 357, 2002 12 31, p. 1. Reglamentas su pakeitimais, padarytais Komisijos reglamentu
       (EB, Euratomas) Nr. 1261/2005 (OL L 201, 2005 8 2, p. 3).
 ---pagebreak--- 30.12.2006      LT                 Europos Sąjungos oficialusis leidinys                         L 400/249

(15)     Reikėtų imtis atitinkamų Europos bendrijų finansinius interesus atitinkančių priemonių,
         kad būtų stebimas tiek suteiktos finansinės paramos, tiek šių lėšų panaudojimo
         veiksmingumas, siekiant išvengti pažeidimų bei sukčiavimo, ir reikėtų imtis reikalingų
         veiksmų siekiant susigrąžinti prarastas, neteisingai išmokėtas ar netinkamai panaudotas
         lėšas pagal 1995 m. gruodžio 18 d. Tarybos reglamentą (Euratomas, EB) Nr. 2988/95 dėl
         Europos Bendrijų finansinių interesų apsaugos 1, 1996 m. lapkričio 11 d. Tarybos
         reglamentą (Euratomas, EB) Nr. 2185/96 dėl Komisijos atliekamų patikrinimų ir
         inspektavimų vietoje siekiant apsaugoti Europos Bendrijų finansinius interesus nuo
         sukčiavimo ir kitų pažeidimų 2 ir Europos Parlamento ir Tarybos reglamentą (EB)
         Nr. 1073/1999 dėl Europos kovos su sukčiavimu tarnybos (OLAF) atliekamų tyrimų 3.

(16)     Kadangi šiam sprendimui įgyvendinti būtinos priemonės yra iš esmės valdymo priemonės,
         jos turėtų būti patvirtintos taikant patariamąją arba valdymo procedūrą, numatytą 1999 m.
         birželio 28 d. Tarybos sprendimo 1999/468/EB, nustatančio Komisijos naudojimosi jai
         suteiktais įgyvendinimo įgaliojimais tvarką 4, 3 ir 4 straipsniuose. Kita vertus, dėl
         mokslinių tyrimų, kurių metu naudojami žmogaus embrionai ir kamieninės žmogaus
         embriono ląstelės, kyla šio sprendimo3 straipsnyje nurodyti konkretūs etiniai klausimai;
         todėl tokių projektų finansavimo priemonės turėtų būti tvirtinamos pagal Sprendimo
         1999/468/EB 5 straipsnyje numatytą reguliavimo procedūrą.

1
       OL L 312, 1995 12 23, p. 1.
2
       OL L 292, 1996 11 15, p. 2.
3
       OL L 136, 1999 5 31, p. 1.
4
       OL L 184, 1999 7 17, p. 23. Sprendimas su pakeitimais, padarytais Sprendimu 2006/512/EB
       (OL L 200, 2006 7 22, p. 11).
 ---pagebreak--- L 400/250           LT                 Europos Sąjungos oficialusis leidinys                    30.12.2006

(17)        Pagal šią Specialiąją programą vykdomas įgyvendinimas ir veiklos valdymas bus nuolat
            peržiūrimas ir vertinamas, siekiant įvertinti pasiekimus ir remiantis sukaupta patirtimi
            pakoreguoti bei patobulinti procedūras. Septintosios bendrosios programos laikotarpio
            vidurio peržiūra, grindžiama nepriklausoma peržiūra pagal mokslinės kompetencijos,
            savarankiškumo, veiksmingumo ir skaidrumo kriterijus bei atliekama visapusiškai
            dalyvaujant Mokslo tarybai, gali atskleisti būtinybę atlikti atitinkamus pakeitimus, būtinus
            tolesniam EMTT struktūrų ir mechanizmų tobulinimui.

(18)        Specialiajai programai „Idėjos“ Europos Bendrijų bendrajame biudžete turėtų būti skirta
            atskira biudžeto eilutė.

(19)        Pripažįstama, kad ši Specialioji programa yra svarbi kaip bendra prioritetinė priemonė,
            kurios reikia, kad nežinomų sričių mokslinių tyrimų srityje būtų pasiekti kompetencijos,
            valdymo supaprastinimo ir Europos pridėtinės vertės tikslai, kurių siekti padėjo ne tik
            nacionaliniu lygiu dedamos pastangos, bet ir Bendrijos moksliniai tyrimai.

(20)        Joje atsižvelgiama į Europos mokslinių tyrimų tarybos ekspertų grupės (EMTTEG) 1,
            ataskaitoje pateiktas rekomendacijas, parengtas Kopenhagos Europos Vadovų Tarybos
            susitikime (2002 m. lapkričio mėn.), kurioms buvo pritarta kituose Tarybos susitikimuose
            (2003 m. lapkričio mėn., 2004 m. kovo 11 d., 2004 m. kovo 25–26 d., 2004 m.
            lapkričio 26 d.) ir kurias patvirtino Europos Parlamentas 2. Ši specialioji programa atitinka
            Lisabonos strategiją ir Barselonos Vadovų Taryboje nustatytą tikslą padidinti Europos
            mokslinių tyrimų biudžetą iki 3 % ES BVP.

1
       EMTTEG – Europos mokslinių tyrimų tarybos ekspertų grupė; EMTTEG buvo įsteigta
       Danijos mokslo, technologijų ir inovacijų ministro iniciatyva Danijos pirmininkavimo ES
       laikotarpiu. 2003 m. gruodžio mėn.
2
       Ataskaita apie mokslo ir technologijų gaires, skirtas būsimai Europos Sąjungos mokslinių
       tyrimų rėmimo politikai, A6-0046/2005, 2005 2 28.
 ---pagebreak--- 30.12.2006      LT                 Europos Sąjungos oficialusis leidinys                      L 400/251

(21)     Įgyvendinant šią Specialiąją programą deramą dėmesį reikėtų skirti lyčių aspekto
         integravimui bei inter alia darbo sąlygoms, įdarbinimo procesų skaidrumui ir pagal šią
         programą finansuojamuose projektuose ir programose įdarbintų mokslo darbuotojų
         karjeros plėtrai; visiems šiems aspektams, atsižvelgiant į jų savanorišką pobūdį, 2005 m.
         kovo 11 d. Komisijos rekomendacijoje dėl Europos mokslo darbuotojų chartijos ir dėl
         mokslo darbuotojų įdarbinimo elgesio kodekso suteikiama pamatinė sistema,

PRIĖMĖ ŠĮ SPRENDIMĄ:

                                              1 straipsnis

1.       Specialioji programa „Idėjos“, skirta Bendrijos veiksmams nežinomų sričių mokslinių
         tyrimų srityje (toliau – Specialioji programa), yra priimama 2007 m. sausio 1 d. – 2013 m.
         gruodžio 31 d. laikotarpiui.

2.       Specialioji programa vykdoma mokslininkų iniciatyva, skatinant mokslinius tyrimus,
         visose srityse vykdomus Europoje konkuruojančių atskirų nacionalinių ar tarptautinių
         grupių. Šios veiklos išsamūs tikslai ir pagrindinės kryptys yra nurodyti I priede.
 ---pagebreak--- L 400/252          LT                Europos Sąjungos oficialusis leidinys                       30.12.2006

                                                2 straipsnis

Pagal Bendrosios programos II priedą Specialiajai programai įvykdyti reikia 7 510 milijonų EUR
sumos, iš kurios ne daugiau kaip 5 % skiriama Komisijos administracinėms išlaidoms 1.

                                                3 straipsnis

1.          Visa pagal šią Specialiąją programą vykdoma mokslinių tyrimų veikla vykdoma laikantis
            pagrindinių etikos principų.

2.          Pagal šią programą nefinansuojamos šios mokslinių tyrimų sritys:

            –    mokslinių tyrimų veikla, skirta žmonių klonavimui reprodukcijos tikslais,

            –    moksliniai tyrimai, kuriais siekiama pakeisti žmogaus genetinį paveldą, dėl kurių šie
                 pakeitimai gali tapti paveldimi 2,

            –    mokslinių tyrimų veikla, kuria siekiama kurti žmogaus embrionus tik mokslinių
                 tyrimų arba kamieninių ląstelių gavimo tikslais, įskaitant somatinių ląstelių
                 branduolių perkėlimą.

1
       Įskaitant Europos mokslinių tyrimų tarybos administracines išlaidas.
2
       Moksliniai tyrimai, susiję su lytinių liaukų vėžio gydymu, gali būti finansuojami.
 ---pagebreak--- 30.12.2006       LT                  Europos Sąjungos oficialusis leidinys                     L 400/253

3.       Žmogaus kamieninių ląstelių – tiek suaugusių žmonių, tiek embrionų – moksliniai tyrimai
         gali būti finansuojami atsižvelgiant į mokslinio pasiūlymo turinį ir į susijusios (-ių)
         valstybės (-ių) narės (-ių) teisinę sistemą.

         Paraiškoje dėl žmogaus embrioninių kamieninių ląstelių mokslinių tyrimų finansavimo
         atitinkamai pateikiama detali informacija apie licencijavimo ir kontrolės priemones, kurių
         imsis valstybių narių kompetentingos institucijos, taip pat informacija apie etinį
         patvirtinimą (- us), kuris (-ie) bus suteiktas (-i).

         Žmogaus embrioninių kamieninių ląstelių gavimo srityje institucijoms, organizacijoms
         ir mokslo darbuotojams taikoma griežta licencijavimo ir kontrolės tvarka pagal
         atitinkamos (-ų) valstybės (-ių) narės (-ių ) teisinę sistemą.

4.       2 dalyje nustatytos mokslinių tyrimų sritys prieš antrą šios programos etapą (2010–
         2013 m.) peržiūrimos atsižvelgiant į mokslo pažangą.

                                                4 straipsnis

1.       Už Specialiosios programos įgyvendinimą atsako Komisija.

2.       Komisija įsteigia Europos mokslinių tyrimų tarybą (EMTT), kuri įgyvendina Specialiąją
         programą.
 ---pagebreak--- L 400/254          LT                 Europos Sąjungos oficialusis leidinys                       30.12.2006

3.          Europos mokslinių tyrimų tarybą sudaro nepriklausoma Mokslo taryba, remiama tikslinės
            įgyvendinimo struktūros, kaip nurodyta I priede. Ji veiks vadovaudamasi mokslinės
            kompetencijos, savarankiškumo, veiksmingumo, skaidrumo ir atskaitomybės principais.

4.          Komisija garantuoja Europos mokslinių tyrimų tarybos savarankiškumą ir sąžiningumą,
            užtikrina šiai tarybai pavestų užduočių tinkamą vykdymą bei Europos Parlamentui ir
            Tarybai pateiks metinį pranešimą apie EMTT veiklą ir Specialiojoje programoje nustatytų
            tikslų įgyvendinimą.

                                                 5 straipsnis

1.          Mokslo tarybą, užtikrinant mokslinių tyrimų sričių įvairovę, sudaro žymiausi ir atitinkamos
            kvalifikacijos mokslo darbuotojai, inžinieriai ir mokslininkai, veikiantys kaip individualūs,
            nepriklausomi nuo pašalinių interesų asmenys.

            Komisija skiria Mokslo tarybos narius, laikydamasi nepriklausomos ir skaidrios atrankos
            tvarkos, kuriai pritarė Mokslo taryba, įskaitant konsultacijas su mokslo bendruomene bei
            Europos Parlamentui ir Tarybai pateikiamą ataskaitą 1.

            Taikant rotacijos sistemą, kuri užtikrins Mokslo tarybos darbo tęstinumą, nariai bus
            skiriami ne ilgesnei kaip 4 metų kadencijai, kurią bus galima pratęsti vieną kartą.

1
       Mokslo tarybos dalyvavimo tvarka netaikoma Mokslo tarybos steigėjų atrankos procese.
 ---pagebreak--- 30.12.2006       LT                Europos Sąjungos oficialusis leidinys                     L 400/255

2.       Mokslo taryba veikia pagal I priede nurodytus įgaliojimus.

3.       Mokslo taryba:

         a)    nustato bendrą EMTT strategiją;

         b)    sudaro Specialiosios programos įgyvendinimo darbo programą, kuri turi būti priimta
               pagal 6 straipsnio 1 dalį;

         c)    apibrėžia tarpusavio įvertinimo ir pasiūlymų vertinimo, kuriais remiantis pasiūlymai
               bus atrenkami finansavimui, metodus ir procedūras;

         d)    nustato poziciją dėl bet kokio klausimo, kuris moksliniu požiūriu gali pagerinti
               Specialiosios programos rezultatus ir poveikį bei vykdomų mokslinių tyrimų kokybę;

         e)    priima elgesio kodeksą, inter alia apimantį interesų konflikto išvengimo klausimus.

4.       Mokslo taryba veikia tik siekdama užtikrinti Specialiosios programos mokslinių,
         technologinių ir akademinių tikslų įgyvendinimą, remdamasi 4 straipsnio 3 dalyje
         išdėstytais principais.
 ---pagebreak--- L 400/256           LT                 Europos Sąjungos oficialusis leidinys                     30.12.2006

                                                  6 straipsnis

1.          Komisija priima Specialiosios programos įgyvendinimo darbo programą, kurioje išsamiau
            išdėstomi I priede nurodyti tikslai bei moksliniai ir technologiniai prioritetai, atitinkamas
            finansavimas ir įgyvendinimo tvarkaraštis.

2.          Darbo programoje atsižvelgiama į mokslo ir technologijų padėtį Europoje ir numatomą jų
            raidą. Prireikus ji atnaujinama.

3.          Darbo programoje yra apibrėžiami kriterijai, kuriais remiantis vertinami pasiūlymai pagal
            finansavimo schemas ir atrenkami projektai. Vertinant individualius projektus yra taikomas
            vienintelis – mokslinės kompetencijos – kriterijus. Koordinavimo ir paramos veiksmams
            gali būti taikomi su projektais susiję kriterijai.

4.          Darbo programoje gali būti nurodytos:

            a)    organizacijos, gaunančios įmokas nario mokesčio forma;

            b)    parama veiklai, kurią vykdo konkretūs juridiniai subjektai.
 ---pagebreak--- 30.12.2006      LT                 Europos Sąjungos oficialusis leidinys                       L 400/257

5.       Komisija užtikrina, kad Specialioji programa būtų įgyvendinama remiantis 4 straipsnio
         3 dalyje išdėstytais principais bei bendra strategija, nurodyta 5 straipsnio 3 dalies a punkte
         ir darbo programa, nurodyta 5 straipsnio 3 dalies b punkte, taip pat Mokslo tarybos
         nustatytais metodais ir nuomonėmis, kaip apibrėžta 5 straipsnio 3 dalies c ir d punktuose.
         Komisija užtikrina, kad tikslinė įgyvendinimo struktūra griežtai, veiksmingai ir
         pakankamai lanksčiai atitiktų tik šios Specialiosios programos tikslus ir reikalavimus.

6.       5 straipsnio 3 dalyje nurodytų užduočių atveju Komisija gali atsisakyti vadovautis Mokslo
         tarybos nuomone tik tuomet, jeigu ji mano, kad yra nesilaikoma Specialiosios programos
         nuostatų. Tuo atveju Komisija gali patvirtinti priemones, kurios padės toliau įgyvendinti
         Specialiąją programą ir siekti jos tikslų, tinkamai pagrįsdama tokias priemones.

7.       Patariamoji procedūra, nurodyta 8 straipsnio 2 dalyje, taikoma priimant 6 straipsnio
         1 dalyje nurodytą darbo programą.

8.       Valdymo procedūra, nurodyta 8 straipsnio 3 dalyje, taikoma priimant darbo programą, kai
         iš esmės nepritariama Mokslo tarybos nuomonei remiantis 6 straipsnio 6 dalimi.

9.       Reguliavimo procedūra, nurodyta 8 straipsnio 4 dalyje, taikoma tvirtinant MTTP veiklą,
         kurios metu naudojami žmogaus embrionai ir kamieninės žmogaus embriono ląstelės.
 ---pagebreak--- L 400/258          LT                Europos Sąjungos oficialusis leidinys                     30.12.2006

                                                7 straipsnis

1.          Šiai Specialiajai programai taikomos dalyvavimo ir informacijos skleidimo taisyklės.

2.          Specialioji programa įgyvendinama taikant Bendrosios programos III priede apibrėžtas
            finansavimo schemas.

                                                8 straipsnis

1.          Komisijai padeda komitetas.

2.          Kai daroma nuoroda į šią dalį, taikomi Sprendimo 1999/468/EB 3 ir 7 straipsniai.

3.          Kai daroma nuoroda į šią dalį, taikomi Sprendimo 1999/468/EB 4 ir 7 straipsniai.

            Sprendimo 1999/468/EB 4 straipsnio 3 dalyje nustatytas laikotarpis yra du mėnesiai

4.          Kai daroma nuoroda į šią dalį, taikomi Sprendimo 1999/468/EB 5 ir 7 straipsniai.

            Sprendimo 1999/468/EB 5 straipsnio 6 dalyje nustatytas laikotarpis yra du mėnesiai

5.          Komisija reguliariai informuoja Komitetą apie bendrą Specialiosios programos
            įgyvendinimo pažangą ir laiku teikia jam informaciją apie visus pagal šią programą
            siūlomus arba finansuojamus veiksmus, kaip nurodyta II priede.

6.          Komitetas patvirtina savo darbo tvarkos taisykles.
 ---pagebreak--- 30.12.2006      LT                Europos Sąjungos oficialusis leidinys                    L 400/259

                                             9 straipsnis

Komisija pasirūpina, kad būtų vykdoma Bendrosios programos 7 straipsnyje ir I priedo II skirsnyje
(„Idėjos“) numatyta nepriklausoma Specialiosios programos veiksmų stebėsena, įvertinimas ir
peržiūra.

                                             10 straipsnis

Šis sprendimas įsigalioja trečią dieną nuo jo paskelbimo Europos Sąjungos oficialiajame leidinyje.

Šis sprendimas skirtas valstybėms narėms.

Priimta Briuselyje, 2006 m. gruodžio 19 d.

                                             Tarybos vardu
                                             Pirmininkas

                                             J. KORKEAOJA
 ---pagebreak--- L 400/260       LT                Europos Sąjungos oficialusis leidinys                     30.12.2006

                                             I PRIEDAS

                  MOKSLINIAI TIKSLAI IR BENDROS VEIKLOS KRYPTYS

Pačių mokslininkų iniciatyva atliekami nežinomų sričių moksliniai tyrimai vykdant veiklą, kuri
paprastai laikoma „fundamentaliaisiais moksliniais tyrimais“, yra svarbus gerovės ir socialinės
pažangos variklis, kadangi jie atveria naujas galimybes mokslo ir technologijų pažangai bei padeda
įgyti naujų žinių, sudarančių sąlygas atsirasti būsimiems pritaikymo būdams ir rinkoms.

Nepaisant daugelio pasiekimų ir aukštų veiklos rezultatų daugelyje sričių, Europa nevisiškai
išnaudoja savo mokslinių tyrimų potencialą ir išteklius, todėl jai skubiai reikia didesnių pajėgumų
žinioms generuoti ir remiantis šiomis žiniomis kurti ekonomines ir socialines vertybes bei užtikrinti
augimą.

Tikslai

Specialiosios programos „Idėjos“ tikslas yra sustiprinti Europos mokslinių tyrimų kompetenciją,
dinamiškumą bei kūrybiškumą ir padidinti Europos patrauklumą geriausiems Europos ir trečiųjų
šalių mokslo darbuotojams, taip pat pramonės investicijoms į mokslinius tyrimus, sukuriant
Europos mastu konkurencingą finansavimo struktūrą, kuri papildytų nacionalinį finansavimą, bet jo
nepakeistų, skirtą finansuoti individualių grupių vykdomus nežinomų sričių mokslinius tyrimus.
Mokslinių tyrimų rezultatų perdavimas ir platinimas yra svarbi šios programos dalis.
 ---pagebreak--- 30.12.2006      LT                 Europos Sąjungos oficialusis leidinys                     L 400/261

Pagal šią Specialiąją programą ir jai įgyvendinti Komisija įkurs Europos mokslinių tyrimų tarybą
(EMTT), kurią sudarys nepriklausoma Mokslo taryba ir taupi bei ekonomiškai efektyvi tikslinė
įgyvendinimo struktūra. EMTT veiks vadovaudamasi mokslinės kompetencijos, savarankiškumo,
veiksmingumo, skaidrumo ir atskaitomybės principais ir rems Europos lygiu konkuruojančių
individualių grupių visose mokslo ir technologijų srityse – mokslininkų iniciatyva – atliekamus
nežinomų sričių mokslinių tyrimų projektus.

Specialiąja programa, pagal kurią visoje ES bus skatinami nežinomų sričių moksliniai tyrimai, bus
siekiama iškelti Europos mokslinius tyrimus į pirmaujančias pozicijas, atverti kelią naujų mokslinių
ir technologinių rezultatų, kurie dažnai būna netikėti, kūrimui ir naujoms mokslinių tyrimų sritims.
Programa skatins idėjų srautą ir leis Europai geriau pasinaudoti savo mokslinių tyrimų ištekliais bei
skatins inovacijas kuriant dinamišką žinių visuomenę, ir duos ilgalaikės naudos Europos
ekonomikos konkurencingumui ir gerovei.

Programos įgyvendinimas

Šiai Specialiajai programai įgyvendinti Komisija iš pradžių įkurs dvi pagrindines EMTT
sudedamąsias dalis – nepriklausomą Mokslo tarybą ir tikslinę įgyvendinimo struktūrą.
 ---pagebreak--- L 400/262          LT                Europos Sąjungos oficialusis leidinys                       30.12.2006

EMTT administracinės ir personalo išlaidos, susijusios su Mokslo taryba ir tiksline įgyvendinimo
struktūra, atitiks taupaus ir ekonomiškai efektyvaus valdymo principus; administracinės išlaidos bus
minimalios, laikantis principo užtikrinti aukšto lygio įgyvendinimui būtinus išteklius, siekiant
padidinti nežinomų sričių moksliniams tyrimams skirtą finansavimą 1.

Mokslo taryba

Mokslo tarybos uždaviniai, kaip nustatyta 5 straipsnyje, bus šie:

1.          Mokslinė strategija

            • Sudaryti bendrą programos mokslinę strategiją atsižvelgiant į mokslo galimybes ir
              Europos mokslo poreikius.

            • Remiantis moksline strategija nuolat užtikrinti, kad būtų parengta darbo programa ir
              būtini pakeitimai, įskaitant kvietimus teikti pasiūlymus ir kriterijus ir prireikus, kad būtų
              apibrėžtos konkrečios temos ar tikslinės grupės (pvz. jaunų ar pradedančiųjų
              mokslininkų grupės).

1
       Siekdama palengvinti programos įgyvendinimą, Komisija pagal savo nustatytas gaires
       padengs vieno valstybės narės atstovo bei vieno valstybės narės eksperto/patarėjo
       dalyvavimo kiekviename programos komiteto posėdyje, nustatytame darbotvarkėje, išlaidas
       svarstant tuos darbotvarkės klausimus, kai valstybei narei reikalinga speciali profesinė
       kompetencija.
 ---pagebreak--- 30.12.2006       LT                 Europos Sąjungos oficialusis leidinys                       L 400/263

2.       Programos įgyvendinimo mokslinis valdymas, stebėsena ir kokybės kontrolė

         • Kai tai moksliniu požiūriu tinkama, nustatyti poziciją dėl kvietimų teikti pasiūlymus
             įgyvendinimo ir valdymo, vertinimo kriterijų, tarpusavio įvertinimo proceso, įskaitant
             ekspertų atranką ir tarpusavio vertinimo bei pasiūlymų vertinimo metodus, kuriais
             remiantis prižiūrint Mokslo tarybai bus atrinkti projektai finansavimui; taip pat pozicijas
             bet kuriuo kitu klausimu, turinčiu įtakos Specialiosios programos rezultatams ir
             poveikiui bei vykdomų mokslinių tyrimų kokybei.

         • Stebėti operacijų kokybę ir vertinti programos įgyvendinimą bei rezultatus ir pateikti
             rekomendacijas dėl korekcinių priemonių ar veiksmų, kurių reikia imtis ateityje.

3.       Perdavimas ir skleidimas

         • Užtikrinti informacijos apie programos veiklą ir rezultatus bei EMTT svarstymus
             perdavimą mokslo bendruomenei ir pagrindiniams suinteresuotiems subjektams.

         • Reguliariai informuoti Komisiją apie savo veiklą.

Mokslo taryba turės visus įgaliojimus priimti sprendimus dėl finansuotinų mokslinių tyrimų rūšies,
ir garantuos veiklos kokybę moksliniu požiūriu.
 ---pagebreak--- L 400/264       LT                 Europos Sąjungos oficialusis leidinys                       30.12.2006

Mokslo taryba gali savarankiškai išrinkti generalinį sekretorių, kuris veiks jos atsakomybe.
Generalinis sekretorius inter alia padės Mokslo tarybai užtikrinti jos veiksmingą ryšių palaikymą su
tiksline įgyvendinimo struktūra ir su Komisija bei stebėti veiksmingą jos strategijos ir pozicijų
įgyvendinimą, atliekamą tikslinės įgyvendinimo struktūros.

Mokslo tarybos pirmininkas ir pirmininko pavaduotojai gali teikti administracinę pagalbą.

Tikslinė įgyvendinimo struktūra

Tikslinė įgyvendinimo struktūra bus atsakinga už visus programos administracinio įgyvendinimo ir
vykdymo aspektus, kaip numatyta metinėje darbo programoje. Ji visų pirma vykdys įvertinimo
procedūras, tarpusavio įvertinimą ir atrankos procesą vadovaudamasi Mokslo tarybos nustatytais
principais ir užtikrins finansinį ir mokslinį dotacijų valdymą. Tikslinė įgyvendinimo struktūra
informuos Mokslo tarybą apie savo veiklą.

EMTT valdymą atliks tuo tikslu pasamdytas personalas, įskaitant ES institucijų pareigūnus, ir jis
apims tik faktinius administravimo poreikius siekiant užtikrinti veiksmingam administravimui
būtiną stabilumą ir tęstinumą.
 ---pagebreak--- 30.12.2006      LT                Europos Sąjungos oficialusis leidinys                     L 400/265

Komisijos vaidmuo

Komisija garantuos visišką EMTT savarankiškumą ir sąžiningumą. Ji užtikrins, kad EMTT
laikytųsi mokslinės kompetencijos, savarankiškumo, veiksmingumo ir skaidrumo principų, ir kad ji
tiksliai laikytųsi Mokslo tarybos nustatytos strategijos ir įgyvendinimo metodikos. Visų pirma
Komisija:

• Užtikrins, kad būtų sukurta tikslinė įgyvendinimo struktūra ir kad jai būtų pavestos užduotys bei
   pareigos.

• Atsižvelgdama į Mokslo tarybos nuomonę, paskirs tikslinės įgyvendinimo struktūros direktorių
   ir vyresniuosius pareigūnus.

• Priims darbo programą ir Mokslo tarybos nustatytas pozicijas dėl įgyvendinimo metodikos.

• Užtikrins, kad pasiūlymai būtų atrinkti ir projektai finansuojami remiantis tik jų eiliškumo
   tvarka, nustatyta atlikus tarpusavio įvertinimą; tarpusavio įvertinimo metu sudaryto eiliškumo
   koregavimui būtinas aiškus Mokslo tarybos pritarimas.

• Reguliariai informuos programos komitetą apie programos įgyvendinimą.

• Bendradarbiaudama su Mokslo taryba parengs metinį pranešimą apie EMTT veiklą ir
   Specialiojoje programoje nustatytų tikslų įgyvendinimą bei pateiks jį Tarybai ir Parlamentui.
 ---pagebreak--- L 400/266        LT                 Europos Sąjungos oficialusis leidinys                       30.12.2006

Veiklos sritys

Šia programa bus skatinami pasaulinio lygio nežinomų sričių moksliniai tyrimai. Sąvoka „nežinomų
sričių moksliniai tyrimai“ atspindi naują fundamentaliųjų mokslinių tyrimų supratimą. Viena vertus,
ji reiškia, kad fundamentalieji tyrimai mokslo ir technologijų srityje yra labai svarbūs užtikrinant
ekonominę ir socialinę gerovę, kita vertus – kad moksliniai tyrimai nežinomose srityse yra iš esmės
rizikingas darbas, atliekamas naujose ir daugiausia jėgų reikalaujančiose mokslinių tyrimų srityse, ir
pasižymintis disciplinų neapibrėžtumu.

Pagal šią programą bus remiami individualūs projektai, kurie gali būti atliekami bet kurioje
fundamentaliųjų mokslinių ir technologinių tyrimų, priklausančių Bendrijos moksliniams tyrimams
pagal Bendrąją programą, srityje, įskaitant inžineriją, socialinius ir ekonomikos mokslus bei
humanitarinius mokslus. Prireikus gali būti atsižvelgiama į konkrečias mokslinių tyrimų temas ar
tikslines grupes (pvz., naujos kartos mokslo darbuotojai/pradedančiųjų mokslininkų grupės),
priklausomai nuo programos tikslų ir veiksmingo jos įgyvendinimo poreikių. Ypatingas dėmesys
bus kreipiamas į naujas ir greitai besiplėtojančias sritis, susijusias su nežinomomis sritimis, ir į
disciplinų sąveiką.

Bus taikomas pačių mokslininkų iniciatyva grindžiamas metodas. Tai reiškia, kad pagal šią
programą bus remiami pačių mokslininkų pasirinktomis temomis vykdomi projektai, atitinkantys
kvietimuose teikti pasiūlymus apibrėžtas ribas. Pasiūlymai bus vertinami remiantis vieninteliu –
mokslinės kompetencijos – kriterijumi, kuris užtikrinamas atliekant mokslo darbuotojų tarpusavio
įvertinimą, atsižvelgiant į naujų grupių, naujos kartos mokslo darbuotojų, taip pat pripažintų grupių
kompetenciją, ypatingą dėmesį kreipiant į labai novatoriškus pasiūlymus, pasižyminčius atitinkamai
didele moksline rizika.
 ---pagebreak--- 30.12.2006       LT                 Europos Sąjungos oficialusis leidinys                    L 400/267

Pagal programą bus remiami individualių grupių vykdomi projektai, kurie gali būti nacionalinio
arba tarptautinio pobūdžio. Individualią grupę sudaro atskiras pagrindinis tyrėjas ir atitinkamais
atvejais kiti asmenys – grupės nariai 1.

Peržiūra

Veiklos įgyvendinimas ir valdymas bus nuolat peržiūrimas ir vertinamas siekiant įvertinti jos
rezultatus ir remiantis sukaupta patirtimi pakoreguoti bei patobulinti procedūras. Vykdant
Bendrosios programos 7 straipsnio 2 dalyje nurodytą tarpinį įvertinimą, taip pat bus vykdoma
EMTT struktūrų ir mechanizmų nepriklausoma peržiūra pagal mokslinės kompetencijos,
savarankiškumo, veiksmingumo ir skaidrumo kriterijus, visapusiškai dalyvaujant Mokslo tarybai.
Tai apims Mokslo tarybos narių atrankos procesą ir kriterijus. Atliekant peržiūrą bus išsamiai
nagrinėjami vykdomosios įstaigos pagrindu veikiančios struktūros ir Sutarties 171 straipsniu
pagrįstos struktūros privalumai ir trūkumai. Remiantis šia peržiūra šios struktūros ir mechanizmai
turėtų būti atitinkamai keičiami.

Komisija užtikrins, kad kuo greičiau būtų imtasi vykdyti visą būtiną parengiamąjį darbą, įskaitant
jos nuomone būtinų pasiūlymų dėl teisės aktų pateikimą, ir jie būtų pristatyti Europos Parlamentui
ir Tarybai, kaip numatyta Sutartyje, siekiant pereiti prie reikiamos pakeistos struktūros. Todėl
Bendroji programa bus tikslinama ar papildoma laikantis Sutarties 166 straipsnio 2 dalyje nustatytos
bendro sprendimo procedūros. Pirminės išvados apie EMTT veikimą bus pateikiamos prieš tarpinį
įvertinimą parengiamoje Bendrosios programos 7 straipsnio 2 dalyje nurodytoje pažangos
ataskaitoje.

1
       Pagal dalyvavimo taisykles gali dalyvauti daugiau negu vienas juridinis asmuo.
 ---pagebreak--- L 400/268        LT                 Europos Sąjungos oficialusis leidinys                      30.12.2006

Etiniai aspektai

Įgyvendinant šią Specialiąją programą ir pagal ją vykdomą mokslinių tyrimų veiklą, reikia laikytis
pagrindinių etikos principų. Jie apima inter alia ES pagrindinių teisių chartijoje nurodytus
principus, įskaitant žmogaus orumo ir gyvybės apsaugą, asmens duomenų ir privatumo bei gyvūnų
ir aplinkos apsaugą pagal Bendrijos teisę ir atitinkamas tarptautines konvencijas, gaires bei elgesio
kodeksus, pavyzdžiui, Helsinkio deklaraciją, 1997 m. balandžio 4 d. Oviede pasirašytą Europos
Tarybos žmogaus teisių ir biomedicinos konvenciją bei jos papildomus protokolus, JT Vaiko teisių
konvenciją, UNESCO priimtą Visuotinę žmogaus genomo ir žmogaus teisių deklaraciją, JT
konvenciją dėl biologinių ir toksinių ginklų, Tarptautinę sutartį dėl augalų genetinių išteklių maiste
ir žemės ūkyje bei atitinkamas Pasaulinės sveikatos organizacijos (PSO) rezoliucijas.

Taip pat bus atsižvelgta į Europos patarėjų grupės etinių biotechnologijos padarinių klausimais
(1991–1997 m.) ir Europos mokslo ir naujųjų technologijų etikos grupės (nuo 1998 m.) nuomones.

Atsižvelgdami į subsidiarumo principą ir Europoje egzistuojančius požiūrių skirtumus, mokslinių
tyrimų projektų dalyviai privalo vadovautis teisės aktais ir etikos taisyklėmis, galiojančiomis šalyse,
kuriose bus vykdomi moksliniai tyrimai. Bet kokiu atveju yra taikomos nacionalinės nuostatos, ir
jokie moksliniai tyrimai, uždrausti kurioje nors valstybėje narėje ar kitoje šalyje, toje valstybėje
narėje ar šalyje nebus Bendrijos finansuojami.
 ---pagebreak--- 30.12.2006      LT                 Europos Sąjungos oficialusis leidinys                      L 400/269

Tam tikrais atvejais mokslinių tyrimų projektus įgyvendinantys subjektai, prieš pradėdami
mokslinių tyrimų ir technologinės plėtros veiklą, privalo prašyti atitinkamų nacionalinių ar vietos
etikos komitetų pritarimo. Komisija taip pat sistemingai etiniu požiūriu apsvarstys pasiūlymus,
susijusius su etikos požiūriu jautriais klausimais, arba pasiūlymus, kuriuose etiniams aspektams
nebuvo skirtas pakankamas dėmesys. Tam tikrais atvejais etinis svarstymas gali būti atliktas
projekto įgyvendinimo metu.

Nebus finansuojami jokie visose valstybėse narėse uždrausti moksliniai tyrimai.

Sutarties Protokole dėl gyvūnų apsaugos ir gerovės reikalaujama, kad formuluodama ir
įgyvendindama Bendrijos politiką, taip pat mokslinių tyrimų politiką, Bendrija visapusiškai
atsižvelgtų į gyvūnų gerovės reikalavimus. 1986 m. lapkričio 24 d. Tarybos direktyvoje
86/609/EEB dėl valstybių narių įstatymų ir kitų teisės aktų, susijusių su eksperimentiniais ir kitais
mokslo tikslais naudojamų gyvūnų apsauga, suderinimo1 reikalaujama, kad bandymai būtų rengiami
taip, jog juos atliekant gyvūnai nepatirtų baimės ir nereikalingo skausmo ar kančių; kad būtų
naudojama kuo mažiau gyvūnų; kad būtų pasirenkami gyvūnai su mažiausiu neurofiziologiniu
jautrumu; ir kad gyvūnai patirtų kuo mažiau skausmo, kančios, baimės ar ilgalaikio sužalojimo.
Gyvūnų genetinio paveldo keitimas ir gyvūnų klonavimas gali būti svarstomas tik tuomet, kai
tikslai yra etikos požiūriu pateisinami, o esančios sąlygos užtikrina gyvūnų gerovę bei yra laikomasi
biologinės įvairovės principų.

Įgyvendinant šią programą, Komisija nuolat stebės mokslo pažangą ir nacionalines bei tarptautines
nuostatas, kad būtų atsižvelgta į visus pokyčius.

1
       OL L 358, 1986 12 18, p. 1. Direktyva su pakeitimais, padarytais Europos Parlamento ir
       Tarybos direktyva 2003/65/EB (OL L 230, 2003 9 16, p. 32).
 ---pagebreak--- L 400/270          LT                Europos Sąjungos oficialusis leidinys                  30.12.2006

                                               II PRIEDAS

Informacija, kurią Komisija turi pateikti pagal 8 straipsnio 6 dalį

1.          Informacija apie veiksmus, suteikiančius galimybę stebėti visą kiekvieno pasiūlymo
            galiojimo laikotarpį, visų pirma apimanti:

            –    pateiktus pasiūlymus;

            –    kiekvieno pasiūlymo įvertinimo rezultatus;

            –    susitarimus dėl dotacijų;

            –    baigtus veiksmus.

2.          Informacija apie kiekvieno kvietimo teikti pasiūlymus rezultatus ir veiksmų įgyvendinimą,
            visų pirma apimanti:

            –    kiekvieno kvietimo teikti pasiūlymus rezultatus;

            –    susitarimų dėl dotacijos sudarymą;

            –    veiksmų įgyvendinimą, įskaitant duomenis apie mokėjimus ir veiksmų rezultatus.

3.          Informacija apie programos įgyvendinimą, įskaitant atitinkamą informaciją Bendrosios
            programos ir Specialiosios programos lygiu.

Ši informacija (visų pirma informacija apie pasiūlymus, jų įvertinimą ir susitarimus dėl dotacijų)
turėtų būti pateikiama vienoda, struktūrizuota, elektroniniu būdu skaitoma ir apdorojama forma,
prie kurios būtų prieinama naudojantis IT grindžiama informavimo ir atskaitomybės sistema,
lengvai leidžiančia analizuoti duomenis.